
Fellingstillatelse på jerv i Lesja kommune 2002 

Den interkommunale jervnemda i Lesja og Dovre har etter telefonkonferanse 05.08.2002 anmodet om utløsing av en fellingstillatelse på jerv i Lesja iht avtale medllom DN og ordførerne i Lesja og Dovre, datert 12.juni 2002. 

Det er tidligere igangsatt tilretteleggingstiltak for å avdekke skader i Vigga Vest og Lordalen med tilliggende områder. 

I Vigga Vest og Lordalen sankelags område er det til nå dokumentert 10 kadaver. Noen kadavarfunn er gjort i tillegg som ennå ikke er dokumentert. Innkomne rapporteringsskjema fra engasjert personell viser for øvrig betydelig manko i lammetalet etter kodemerkinga. Dette gjelder over hele vestområdet i Lesja, i noen tilfeller en manko på  20 – 25%.

På bakgrunn av nevnte skadesituasjon, og med grunnlag i avtale mellom kommunene og DN av 12 juni 2002 samt brev fra DN til Lesja og Dovre kommuner av 31.05 om fellingstillatelser på jerv, bjørn og ulv i 2002/2003, gir ordførerne i Lesja og Dovre følgende fellingstillatelse:

Det gis 1 fellingstillatelse på jerv innenfor vestområdet i Lesja kommune avgrenset av Slådalsvegen i øst og fylkesgrensa mot Møre og Romsdal i vest. Dette omfatter følgelig Vigga Vest og Lordalen sankelags område, samt deler av Vestsida og Lesjaskog.

Tillatelsen gjelder fra dags dato til 20 august.

Tillatelsen kan bli utvidet til større område, flyttet til annet område eller inntrukket på kort varsel dersom hendelser tilsier det. På samme måte kan tillatelsen etter ny vurdering bli forlenget til 1.september. 

Eventuell felling etter denne tillatelse skal umiddelbart varsles til Lesja kommune ved ordfører eller jordbrukssjef. 

Felling kan utføres av saueiere, tilsynspersonell på sine observasjonsturer og representanter for SNO. 

Med saueiere menes i denne sammenheng de aktive sauebrukerne innenfor aksjonsområdet. I tillegg kan de som er registrert i kommunens beredskapsplan delta i fellingsaksjoner. 

Sankelagslederne i de aktuelle lagene er aksjonsledere innenfor sine områder.

Dette innebærer ansvar for organisering av en best mulig sambandstjeneste for aksjonspersonellet basert på moblitelefoner / sikringsradioer i nødvendig grad.

Det forutsettes kontakt mellom lederne for samordning av aksjonen.

 Det forutsettes også at alle som deltar i fellingsaksjonen har nødvendige formaliteter i orden hva angår våpen og skytebevis for storvilt.

Kommunen har tidligere gjennomgått beredskapsplanen ved akutte rovviltangrep med  aksjonspersonellet. Det anmodes om at sankelagslederne repeterer innholdet i denne planen for sitt personell før aksjonen starter. På samme måte skal de gjøre kjent for aksjonspersonellet innholdet i DN sitt brev til kommunene av 31.05 2002. Dette sendes sankelagslederne i kopi i nødvendig antall.

